Bidhanagar Death: বিধাননগরে পুলিস আবাসনে এগারো তলা থেকে মরণঝাঁপ যুবকের

কলকাতা: বিধাননগরে কলকাতা পুলিস আবাসনের এগারো তলা থেকে ঝাঁপ এক যুবকের। বুধবার সকালে ভারী কিছু পড়ার শব্দ পান আবাসিকরা। তাঁরা গিয়ে দেখেন, রক্তাক্ত অবস্থায় পড়ে রয়েছেন এক যুবক। হাসপাতালে নিয়ে গেলে তাঁকে মৃত বলে ঘোষণা করা হয়।

পুলিস জানিয়েছে, মৃত যুবকের নাম পার্থসারথি সাহা। বছর বাইশের ওই যুবক প্রেসিডেন্সি কলেজের প্রথম বর্ষের ছাত্র ছিলেন। সল্টলেকের এই-১৮৩ (AE) ব্লকে পরিবারের সঙ্গে থাকতেন তিনি। পরিবার সূত্রের খবর, বুধবার সকাল সাড়ে ৯টা নাগাদ বাড়ির কাজে বাইরে বেরিয়েছিলেন তিনি। তারপর ১০টা ১৫ নাগাদ পুলিস আবাসন থেকে উদ্ধার হয় পার্থর মৃতদেহ।

স্থানীয়রা জানিয়েছে, ওই যুবককে আগে কখনও পুলিস আবাসনে দেখা যায়নি। প্রশ্ন উঠেছে, কীভাবে বাইরে থেকে এক যুবক এসে আত্মহত্যা করলেন ওই আবাসনে? পুলিস আবাসনে কী করে ঢুকে পড়লেন বহিরাগত যুবক? এটা কি আদৌ আত্মহত্যা, না খুন?

আরও পড়ুন: Jagdeep Dhankhar: বিধানসভায় বিশৃঙ্খলা, মুখ্যমন্ত্রীকে কটাক্ষ রাজ্যপালের

স্থানীয়রা জানিয়েছেন, বুধবার সকাল ১০টা নাগাদ ঘটনাটি ঘটে। ক্যারাম খেলতে খেলতে আচমকাই কিছু পড়ার শব্দ পেয়ে ঘটনাস্থলে গিয়ে দেখা যায়, রক্তাক্ত অবস্থায় কাতরাচ্ছেন এক যুবক। তবে আগে এই আবাসনে কখনও দেখা যায়নি তাঁকে। তড়িঘড়ি যুবককে উদ্ধার করে বিধাননগর মহকুমা হাসপাতালে নিয়ে যাওয়া হয়। তবে চিকিৎসকরা জানান, হাসপাতালে আসার আগেই মৃত্যু হয়েছে তাঁর। পার্থর দেহ ময়নাতদন্তে পাঠায় পুলিস।

ঘটনার তদন্তে নেমেছে বিধাননগর থানা। ওই আবাসনের এগারো তলা থেকে মৃত যুবকের জুতো ও মাস্ক পেয়েছে পুলিস। মৃত্যুর কারণ নিয়ে রয়েছে প্রচুর ধোঁয়াশা। ময়নাতদন্তের রিপোর্ট আসার অপেক্ষায় রয়েছে পুলিস।