Dengue: এবার ডেঙ্গিতে প্রাণ কাড়ল ৮ বছরের শিশুর

কলকাতা: ফের শহরে ডেঙ্গি আক্রান্ত হয়ে মৃত্যু। বুধবার বাগুইআটিতে ডেঙ্গিতে আক্রান্ত হয়ে মৃত্যু হল আট বছরের একটি মেয়ের। বিধাননগর পুরনিগমের ১৮ নম্বর ওয়ার্ডের বাগুইআটি পূর্ব নারায়ণ তলার বাসিন্দা বছর আটের ঋত্বিকা সাউ। বেশ কয়েকদিন ধরেই জ্বরে আক্রান্ত ছিল সে। মঙ্গলবার তার শারীরিক অবস্থার অবনতি হওয়ায় বিসি রায় শিশু হাসপাতলে ভর্তি করা হয়।পরিবার সূত্রে জানা গিয়েছে, বুধবার সকালবেলা তার মৃত্যু হয়। ঋত্বিকার মৃত্যুর খবর আসতেই কান্নায় ভেঙে পড়েছে পরিবার।

অন্যদিকে, ঋত্বিকার মৃত্যুর খবর জানার পর কলকাতা পুরসভার মেয়র ফিরহাদ হাকিম বলেন, অত্যন্ত দুঃখজনক ঘটনা। বিধাননগরেও একই সমস্যা। প্রচুর খালি জায়গা ও মাঠ পড়ে রয়েছে। সাধারাণ মানুষ সেখানেই নোংরা আবর্জনা ফেলছেন। আমি বিধাননগর পুরসভাকে বলব যে বিষয়টি নিয়ে আরও সতর্ক হতে।

উদ্বেগ বাড়াচ্ছে রাজ্যের ডেঙ্গি পরিস্থিতি। প্রতিনিয়ত বাড়ছে আক্রান্তের সংখ্যা। তেমনি আটকানো যাচ্ছে না মৃত্যুও। কলকাতা সহ একাধিক জেলায় ডেঙ্গি সংক্রমণের পরিস্থিতি বেশ উদ্বেগজনক। মঙ্গলবার রাজ্যের ডেঙ্গি পরিস্থিতি নিয়ে ফের একবার উদ্বেগ প্রকাশ করলেন মুখ্যসচিব হরিকৃষ্ণ দ্বিবেদী। গতকাল ডেঙ্গি পরিস্থিতি মোকাবিলায় পরবর্তী পদক্ষেপে নিয়ে জেলাশাসক ও স্বাস্থ্যসচিব সহ স্বাস্থ্য দফতরের আধিকারিকদের সঙ্গে ভার্চুয়াল বেঠক করেন মুখ্যসচিব। জেলাল জেলায় চিকিৎসক দল পাঠানোর সিদ্ধান্ত নেওয়া হয়েছে।

আরও পড়ুন:Debashree Roy: প্রয়াত হলেন অভিনেত্রী দেবশ্রী রায়ের মা আরতি রায়

নবান্ন সূত্রে খবর, ডেঙ্গি মোকাবিলায় জেলাশাসকদের এলাকায় গিয়ে পরিদর্শন করার নির্দেশ দিয়েছেন মুখ্যসচিব। নজরদারির পরিমাণ আরও বাড়াতে হবে। কোথায় কোথায় আবর্জনা জমছে, তা নিশ্চিত করতে মহকুমাশাসক বা বিডিওদের মাঠে নামাতে হবে। স্বাস্থ্যসচিব সহ স্বাস্থ্য দফতরের আধিকারিকদের সঙ্গে রিভিউ বৈঠক করেন মুখ্যসচিব। বৈঠকে ডেঙ্গি পরিস্থিতি পর্যালোচনা করা হয়।